Document ID: 31993R3447

Padomes Regula (EEK) Nr. 3447/93
(1993. gada 28. septembris)
par Nolīguma noslēgšanu starp Eiropas Ekonomikas kopienu un Argentīnas Republiku par attiecībām jūras zvejas nozarē
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu, un jo īpaši tā 43. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
tā kā pēc sarunu pabeigšanas 1992. gada 30. novembrī Kopiena un Argentīna ierosināja noslēgt Nolīgumu par attiecībām jūras zvejas nozarē, kas Kopienas zvejniekiem paredz jaunas zvejas iespējas, bet no Kopienas, savukārt, pieprasa koncesijas un jo īpaši tarifu koncesijas;
tā kā Kopienas interesēs minētais nolīgums būtu jānoslēdz,
IR PIEŅĒMUSI ŠO REGULU.
1. pants
Ar šo Kopienas vārdā apstiprina Nolīgumu starp Eiropas Ekonomikas kopienu un Argentīnas Republiku par attiecībām jūras zvejas nozarē.
Nolīguma teksts ir pievienots šai regulai.
2. pants
Laika posmā, uz kuru attiecas šis nolīgums, kopējais Kopienas finansējuma apjoms Nolīgumā minētajām darbībām un projektiem nepārsniedz 162,5 miljonus ECU.
Šī summa atbilst spēkā esošajam Kopienas finanšu plānam. Budžeta pārvaldes iestāde nosaka asignējumus, kas pieejami katrā finanšu gadā, ņemot vērā pareizas finanšu pārvaldības principus, kas minēti 2. pantā Finanšu regulā, ko piemēro Eiropas Kopienu vispārējam budžetam.
3. pants
Ar šo Padomes priekšsēdētājs ir pilnvarots iecelt pilnvarotās personas Nolīguma parakstīšanai, lai tas kļūtu saistošs Kopienai [3].
4. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1993. gada 28. septembrī

Labels: 18
15
5
6